***συναψις, Επιθεώρηση Ψυχιατρικής, Νευροεπιστημών και Επιστημών του Ανθρώπου*** (τ.66, Ιούλιος, Αύγουστος, Σεπτέμβριος 2022)

Μόλις λάβαμε το τελευταίο τεύχος του περιοδικού ***συναψις, Επιθεώρηση Ψυχιατρικής, Νευροεπιστημών και Επιστημών του Ανθρώπου*** (τ.66, Ιούλιος, Αύγουστος, Σεπτέμβριος 2022), με πλούσια και ενδιαφέρουσα ύλη. Στο παρόν τεύχος η κλινική ψυχολόγος και ψυχαναλύτρια Ελίζα Νικολοπούλου γράφει μια εκτενή, αναλυτική και πολύ ενδιαφέρουσα παρουσίαση του βιβλίου του Σωτήρη Μανωλόπουλου, *Η πράξη της μεταβίβασης,* το οποίο κυκλοφόρησε από τις εκδόσεις ΕνΤομω/ΣΥΜΕΠΕ μέσα στο 2019. Η παρουσίαση αναδεικνύει τον πλούτο των σκέψεων του συγγραφέα, ο οποίος αξιοποιώντας την μεγάλη εμπειρία του, μας προσφέρει συγχρόνως μια διδασκαλία και έναν στοχασμό.

«Σύντομος αποχαιρετισμός στη Geneviève Haag», ένα κείμενο της Κορίνας Καπετανάκη και της Λήδας Ρίζου, ένας επιστημονικός επικήδειος για μια σημαντική προσωπικότητα της παιδοψυχιατρικής και της ψυχανάλυσης, από δύο επαγγελματίες της ψυχικής υγείας που μαθήτευσαν δίπλα της και είχαν την πρωτοβουλία να προτείνουν την έκδοση στα ελληνικά μέρους του έργου της, το οποίο μετέφρασαν και επιμελήθηκαν (*Ψυχανάλυση και αυτισμός, Η συμβολή της Geneviève Haag*, εκδόσεις ΕνΤόμω/ΣΥΜΕΠΕ). «Ένα μικρό σημείωμα» του Γρηγόρη Αμπατζόγλου που συνοδεύει τον αποχαιρετισμό τους αναγγέλλει συγχρόνως την ανάρτηση σε λίγες μέρες της συγκινητικής συνέντευξης τους με την Geneviève Haag στην ιστοσελίδα μας [www.symepe.gr](http://www.symepe.gr), δίνοντάς σε όλους μας την ευκαιρία να την ακούσουμε να μιλά με τον ζεστό και μεστό λόγο της.

«Βασικές επισημάνσεις σχετικά με τη φροντίδα παιδιών σε «καθεστώς» παιδικής προστασίας», το κείμενο της εισήγησης του Γρηγόρη Αμπατζόγλου, σε έναν διάλογο με τον Δημήτρη Πλουμπίδη, ομ. καθηγητή Ψυχιατρικής στο ΕΚΠΑ, στην ημερίδα που διοργάνωσε ο ΣΥΜΕΠΕ στις 8/7/22, με θέμα «Παιδική προστασία, φροντίδα και θεραπευτικός σχεδιασμός», δημοσιεύεται στο ίδιο τεύχος και αποκτά μια απρόσμενη επικαιρότητα αυτές τις μέρες. Αποτελεί συγχρόνως μια ευκαιρία γνωστοποίησης της νέας εμπλουτισμένης έκδοσης του βιβλίου *Αλλάζοντας χέρια. Από τον αποχωρισμό των παιδιών στην υποδοχή τους* (Εκδόσεις University Studio Press, 2022), στο οποίο συμμετέχουν επίσης με κείμενά τους οι Μίνα Φιλιοπούλου, Γεωργία Χατζηχρήστου και Χριστίνα Χατζηδημητρίου, ενεργά μέλη του ΣΥΜΕΠΕ

Τέλος, ένας ακόμη γραπτός διάλογος του Δημήτρη Πλουμπίδη με τον Γρηγόρη Αμπατζόγλου, το κείμενο «’Ελληνες ειδικευόμενοι ψυχίατροι στο Παρίσι τη δεκαετία 1970-80. Μια πρώτη προσέγγιση» αφηγείται την επιστημονική πορεία μιας ομάδας ψυχιάτρων, που διαμορφώθηκαν ακαδημαϊκά και επαγγελματικά σε ένα περιβάλλον πλούσιο σε ερεθίσματα ψυχιατρικής του τομέα, ψυχανάλυσης, και θεσμικής ψυχοθεραπείας και εντάχθηκαν στη συνέχεια σε μια ελληνική πραγματικότητα. Θέτει τα ερωτήματα της ένταξής τους, της εξέλιξής τους, της μετάδοσης της εμπειρίας τους και της δημιουργικότητάς τους, καλώντας σε έναν διάλογο που θα είχε πιθανόν νόημα σήμερα. Ο ΣΥΜΕΠΕ χρωστά πολλά σε αυτή την ιστορία και συνεχίζει να υποστηρίζει τη συνέχεια των γόνιμων ανταλλαγών με σημαντικούς φίλους πέρα από τα σύνορα της πόλης μας.

Γρηγόρης Αμπατζόγλου